Die voor- en nadele van aanlyn vlerksleep - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die voor- en nadele van aanlyn vlerksleep
In die digitale era ontmoet al hoe meer mense aanlyn en soos alles anders, is daar sekere voor- en nadele hieraan verbonde.
Tegnologie maak dit makliker vir enkellopendes om aanlyn nuwe vriende te ontmoet of selfs hul lewensmaats op te spoor. Daar is duisende van die afspraakwebwerwe wat voorsien in die verskillende behoeftes van mense wat besluit het om aanlyn vlerk te sleep. Tegnologie kan egter ʼn struikelblok sowel as ʼn hulpmiddel vir romanse wees.
Wanneer jy die eerste stap gedoen het om ʼn aanlyn profiel te skep, is daar verskeie dinge om in gedagte te hou:
Moenie ʼn misleidende profiel skep nie
Gee ʼn ware weergawe van jouself sodat daar nie onnodige verwagtinge geskep word nie en albei partye weet waarvoor hulle hul inlaat.
Om aanlyn vlerk te sleep, kan veiligheid en privaatheid bied. Moet egter nie jou persoonlike besonderhede vir elke Jan Rap en sy maat gee nie. Wanneer afsprake gereël word, maak seker dit is in openbare plekke. Maak seker dat jou gebruikersnaam byvoorbeeld nie persoonlike besonderhede verklap nie. Wanneer jy iemand in lewende lywe ontmoet, maak seker dat ʼn familielid of vriend weet waar jy is.
Aanlyn vlerksleep hou verskeie voor- en nadele in:
Voordele van aanlyn vlerksleep:
Die meeste mense wat op afspraakwebwerwe geregistreer is, het dieselfde doel as jy voor oë. Dit maak dit dus makliker om te kry presies waarna jy soek.
Daar is ʼn magdom mense wat van afspraakwebwerwe gebruik maak en jou kanse is dus goed om minstens een of twee persone te kry wat dieselfde belangstellings as jy het.
Jy kan van die gemak van jou rusbank iemand leer ken en dus ongemaklike afsprake vermy. Wanneer julle mekaar dan wel ontmoet, sal julle heel moontlik vinnig en maklik kan gesels aangesien julle reeds baie van mekaar weet.
Dit is ook ʼn goedkoper manier om iemand te leer ken aangesien jy moontlik gaan besef julle pas nie noodwendig bymekaar nie en dat dit nie die moeite en geld werd is om op ʼn afspraak te gaan nie.
Nadele van aanlyn vlerksleep
Dit kan baie tydrowend en oorweldigend wees aangesien baie aanlyn profiele baie dieselfde kan lyk en jy aanvanklik baie moeite sal moet doen om die kaf van die koring te skei.
Jy gaan ongelukkig deur mense gekontak word in wie jy nie belangstel nie. Daar is ook die gevaar van aanlyn teisteraars.
Sekere mense in wie jy gaan belangstel, gaan moontlik nie dieselfde lyk of optree wanneer julle mekaar in lewende lywe ontmoet nie.
Ongelukkig neem slenters en bedrog in die kuberruim toe en jy moet baie waaksaam wees om nie in die strik te trap nie.
Dating Advice: http://www.datingadvice.com/online-dating/15-pros-and-cons-of-online-dating
Health Guidance: http://www.healthguidance.org/entry/10640/1/Pros-Cons-of-Online-Dating.html
The Mordern Man: https://www.themodernman.com/dating/articles/the_pros_and_cons_of_online_dating.html